Covid-19: Meer as 1 000 aktiewe gevalle in tronkeArgieffoto ter illustrasie (Foto: Unsplash) Altesaam 4 717 bevestigde gevalle van Covid-19 is al oor die hele land se 243 korrektiewe sentrums aangemeld hoewel die meeste pasiënte, wat uit korrektiewe beamptes en gevangenes bestaan, reeds herstel het. Logan Maistry, woordvoerder van die departement van korrektiewe dienste, het in ’n verklaring gesê daar is tans 1 303 aktiewe Covid-19-gevalle in die land se tronke. Dít sluit in 1 188 korrektiewe beamptes en 115 gevangenes. Dít volg nadat 1 823 korrektiewe beamptes en 1 530 gevangenes reeds herstel het van Covid-19. Die departement se herstelsyfer staan dus tans op 3 353 met ŉ herstelkoers van 71,08%. Altesaam 40 korrektiewe beamptes en 21 gevangenes het egter reeds weens die koronavirus gesterf, het Maistry bevestig. Dit bring die departement se dodetal op 61 te staan.